04 | In Your Language\nHome » Adyghe » 04 John / ИУАН » 04\nposted by derDaniel on Fri, 06/11/2010 - 12:59\nИсус Самарие бзылъфыгъэм зэрэдэгущыІагъэр\nИуан игъогу рыкІохэрэм анахьи Исус игъогу рыкІохэрэр нахьыбэ хъухэу, Исус ахэр зэриумэхъыщтыгъэхэм икъэ­бар фарисейхэм зэранэсыгъэр Исус къышІагъ. 2(Ау ахэр зыумэхъыщтыгъэхэр Исус игъогу рыкІохэрэр арыгъэ, ежь Исус арыгъэп.) 3А къэбарыр Исус зызэхехым, Иудей хэкум икІи, Галилей хэкум кІожьыгъэ.\n4Арэущтэу Самарие хэкум* кІоцІырыкІын фаеу хъугъэ. 5Исус кІозэ, Самарие хэкум щыщ къалэу Сихар зыцІэм нэсыгъ; а къалэр Якъубэ ыкъо Юсыф ритыгъэгъэ чІыгу Іахьэм* пэгъунэгъугъ. 6А чІыпІэм Якъубэ ипсынэ щы­тыгъ. Исус гъогууанэм ыгъэпшъыгъэти, псынэм ыдэжь тІысыгъэ. Сыхьатыр пшІыкІутІум дэжьыгъ.*\n7Исус псынэм дэжь щысэу Самарие бзылъфыгъэ горэ псыхьэ къэкІуагъ.\n–Псы тІэкІу сегъашъу,– ыІуи, Исус а бзылъфыгъэм риІуагъ. 8Джащыгъум Исус игъогу рыкІохэрэм гъомылэ къащэфынэу къалэм кІогъагъэх.\n9–О джуртэу ущыт, сэ Самарие бзылъфыгъэу сыщыт,– къыриІуагъ Самарие бзылъфыгъэм Исус. –Сыдэущтэу псы уезгъэшъонэу укъысэлъэІушъура?– (Арэущтэу зы­кІиІуагъэр джуртхэмрэ Самарие цІыфхэмрэ зэхахьэу щытыгъэхэпти ары.)\n10–Тхьэм итын зыфэдэри, «Псы тІэкІу сегъашъу», о къыозыІорэр хэт зыщыщыри пшІэщтыгъэмэ, о ащ уе­лъэІущтыгъ, ащи о щыІэныгъэ къыозытыщт псым ури­гъашъощтыгъ,– пэгъокІ ритыжьыгъ Исус.\n11–Тхьаматэ,– къыриІожьыгъ бзылъфыгъэм, –псынэр куу, о псы къызэрипхыни уиІэп. Ащыгъум а псэу щыІэ­ныгъэ къысэзытыщтыр тыда къыздипхыщтыр? 12Тятэ­жъышхоу Якъубэ ары мы псынэр къытфэзыгъэнагъэр. Ежьыри ыкъохэри мы псым ешъощтыгъэх, ибылымхэри ригъашъощтыгъэх. Ащ нахьи унахь ина о?\n13–Мы псым хэт ешъоми, псыфалІэ лІэжьыщт,– пэ­гъокІ ритыжьыгъ Исус. 14–Ау сэ псэу естырэм ешъорэр ныбжьи псыфалІэ лІэжьыщтэп. Сэ псэу естырэр цІыфым ыгу илъэу, псы къызэрычъ зэпытырэ псынэ фэхъужьыщт; а псыми мыкІодыжьын щыІэныгъэ иІэ ыгъэхъущт.\n15–Тхьаматэ,– къыриІуагъ бзылъфыгъэм, –псыфалІи сымылІэжьынэу, псыхьи сыкъэмыкІожьынэу а псым щыщ къысэт.\n4:4 Самарие хэкур – Иудей хэкумрэ Галилей хэкумрэ азыфагу дэлъ хэ­кур арыгъэ. Джуртхэмрэ Самарие цІыфхэмрэ яхабзэхэри ядинхэри зэ­рэзэфэшъхьафхэм пае, зэпыищтыгъэх.\n4:5 чІыгу Іахьэр – еплъ Пегъымбар Мусэ апэрэ тхылъэу ытхыгъэм\n4:6 сыхьатыр пшІыкІутІум дэжьыгъ – гущыІэ-гущыІэу зэбдзэкІымэ, «яхэнэрэ сыхьатыр» мэхъу. Ащ къикІырэр щэджагъор ары.\n16–КІуи, уилІ къеджи, къэкІожь,– риІуагъ Исус.\n17 –Сэ лІы сиІэп,– къыриІожьыгъ бзылъфыгъэм.\n–Тэрэз,– риІуагъ Исус бзылъфыгъэм. –ЛІы зэрэуимы­Іэр шъыпкъэу къэпІуагъ. 18ЛІитф уиІагъ, джы уиІэри о уилІэу щытэп. А къэпІуагъэр шъыпкъэ.\n19–Тхьаматэ, узэрэпегъымбар горэр къэсшІагъ,– къыри­Іожьыгъ бзылъфыгъэм. 20–Тэ тятэжъхэр мы Іуашъхьэм Тхьэм щелъэІущтыгъэх, ау шъо джуртхэм шъоІо, Еру­салим арэу Тхьэм узыщелъэІун фаер.\n21–О бзылъфыгъ,– риІуагъ Исус, –пшІошъ гъэхъу, мы Іуашъхьэми Ерусалими Ты лъапІэм шъузыщемылъэІун мафэ къэкІощт. 22Шъо Самарие цІыфхэм Тхьэу шъузэ­лъэІурэр шъушІэрэп, ау тэ Тхьэу тызэлъэІурэр тэшІэ, сыда пІомэ мы дунаем ицІыфхэр мыкІодхэу къэзыгъэ­нэжьырэр джуртхэм ащыщ.\n23Исус етІанэ ыІуагъ:\n–Ты лъапІэм шъыпкъэу елъэІухэрэр агу етыгъэу, шъыпкъагъэкІэ зыщелъэІурэ мафэр къэсыщт ыкІи къэ­сыгъ. Ащ фэдэу елъэІухэрэр ары Ты лъапІэм икІасэхэр. 24Тхьэр псэ, ащ елъэІухэрэри Тхьэм Ыпсэ ЛъапІэ илъэ­кІыныгъэкІи шъыпкъагъэкІи елъэІунхэ фае.\n25–Мессихьэу ХристоскІэ заджэхэрэр къызэрэкІощтыр сэшІэ,– къыриІожьыгъ бзылъфыгъэм. –Ар къызыкІо­кІэ, Іоф пстэури къыдгуригъэІощт.\n26–А зыфапІорэр сэры, джы къыбдэгущыІэрэр ары,– риІуагъ Исус.\n27Джащыгъум Исус игъогу рыкІохэрэр къэкІожьыгъэх. Исус бзылъфыгъэ горэм дэгущыІэу залъэгъум агъэшІэ­гъуагъ, арышъхьакІэ «Сыда узыфаер», е «Сыда ащ узкІы­дэгущыІэрэр?» ыІоу, ахэмэ ащыщэу зыми къыІуагъэп.\n28ЕтІанэ бзылъфыгъэм ипсы къошын къыгъани, къа­лэм кІожьи, цІыфхэм ариІуагъ:\n29–ШъукъакІу, модэ лІы горэм сэ сшІэгъэ пстэури къысиІожьыгъ. Христосыр ары шъуІуа?\n30Ахэр къалэм къыдэкІыхи, Исус ыдэжь къэкІуагъэх.\n31 Ахэр джыри къэмысыхэзэ, игъогу рыкІохэрэр Исус къелъэІугъэх:\n32 Ау Исус ариІуагъ:\n–Шъо шъумышІэрэ шхын сиІ.\n33 Ащ къыхэкІэу игъогу рыкІохэрэм, –Зыгорэм шхын къыфихьыгъ шъуІуа?– аІуи, зыр адрэм еупчІыжьыгъ.\n34 –Сэ сишхын сыкъэзыгъэкІуагъэр зыфаер згъэцэкІэн­ри, ащ иІоф сыухынри ары,– ариІуагъ Исус ахэмэ. 35–Джыри мэзиплІкІэ хыныгъор къэсыщт, арыба шъуІо­рэр? Ау сэ шъосэІо, шъунапІэхэр къэшъуІэтхи, губгъо хьасэхэм шъуяплъ! Лэжьыгъэхэр ягъо къэхъуи, яхы­ныгъо къэсыгъ. 36Джы лэжьыгъэр къэзыхыжьырэм ифэ­шъошэ Іахьэ егъотыжьы, джы мыкІодыжьын щыІэны­гъэм пае лэжьыгъэр къехыжьы. Арэущтэу чылапхъэр зы­пхъырэри лэжьыгъэр къэзыхыжьырэри зэдэгушІощтых. 37Арэущтэу, «Зым чылапхъэр епхъы, адрэм лэжьыгъэр къехыжьы», зыфаІорэ гущыІэр шъыпкъэ хъугъэ. 38Шъо шъуздэмыулэугъэ лэжьыгъэр къэшъухыжьынэу шъуз­гъэкІуагъ. А лэжьыгъэм нэмыкІхэр дэулэугъэх, шъо ахэмэ яІофи шъухэхьагъ.\n39А къалэм дэсхэу Самарие цІыфыбэми ИсускІэ шІошъ­хъуныгъэ яІэ хъугъэ, а бзылъфыгъэр Исус шыхьат фэ­хъоу, «Сэ сшІэгъэ пстэури къысиІуагъ», зэриІуагъэм пае. 40Арэущтэу Самарие цІыфхэр Исус ыдэжь къызэкІохэм, адэжь тІэкІурэ щыІэнэу Исус къелъэІугъэх. КъызелъэІу­хэм, Исус ахэмэ адэжь мэфитІукІэ къэнагъ. 41Исус игу­щыІэхэр зызэхаххэм, ежьымкІэ шІошъхъуныгъэ зиІэ хъу­гъэхэр нахьи нахьыбэ хъугъэх.\n42–Джы о къэпІуагъэхэм язакъоу арэп шІошъхъуныгъэ тиІэ зыгъэхъугъэхэр,– раІуагъ ахэмэ бзылъфыгъэм. –Ау тэ ттхьакІумэхэмкІэ ежьым къыІохэрэр зэхэтхыгъ, ду­наем ицІыфхэр мыкІодхэу къэзыгъэнэжьырэри шъы­пкъэмкІэ ежьыр арэу зэрэщытыр къэтшІагъ.\nИсус пачъыхьэм фэлажьэрэ Іэшъхьэтетым ыкъо зэригъэхъужьыгъэр\n(Маттэ 8:5-13; Лука 7:1-10)\n43А мэфитІум ыуж Исус а чІыпІэм икІи, Галилей хэкум кІуагъэ; 44сыда пІомэ пегъымбарым янэ икъалэ дэсхэм лъытэныгъэ зэрэфамышІырэр ежь Исус къыушыхьаты­гъагъ. 45ЕтІанэ Галилей хэкум Исус къызэкІом, ащ ис цІыфхэм къырагъэблэгъагъ, сыда пІомэ мэфэкІ мэфэ­шхом ахэр Ерусалим щыІагъэхэти, а мафэхэм Исус ащ дэжьым щишІэгъэ пстэури алъэгъугъагъэх.\n46 Джарэущтэу Галилей хэкум щыщэу Канэ зыцІэ къуа­джэм Исус джыри къэкІожьыгъ. А къуаджэр ары псыр сэнэпс зыщишІыгъагъэр. Пачъыхьэм фэлажьэрэ Іэшъ­хьэтет* горэ Капернаум къалэм дэсыгъ. Ащ ыкъо сыма­джэу щылъыгъ. 47Исус Иудеим къикІи, Галилей къы­зэрэкІуагъэр а Іэшъхьэтетым зызэхехым, Исус ыдэжь къэкІуагъ.\n–КъыздакІуи, сэ скъо сымаджэу лІэныгъэм нэсыгъэр сфэгъэхъужь,– ыІуи къелъэІугъ.\n48–Нэшэнэ гъэшІэгъонышхохэмрэ Іофышхо гъэшІэ­гъонхэмрэ шъумылъэгъухэмэ, шІошъхъуныгъэ шъуиІэ хъущтэп,– риІуагъ Исус.\n49-Тхьаматэ, сэ скъо мылІэ рапшІэу къакІуи, ыдэжь ех,– ыІуи, пачъыхьэм фэлажьэрэ Іэшъхьэтетым Исус къыри­Іожьыгъ.\n50–КІожь, пкъо псэущт,– риІуагъ Исус.\nИсус риІогъэ гущыІэхэр а лІым ышІошъ хъуи кІожьы­гъэ. 51 Іэшъхьэтетыр гъогум тетэу зэкІожьым, иунэІутхэр къыпэгъокІыхи къыраІуагъ:\n52–Сыхьатыр тхьапшым ыдэжь хъужьынэу къызиубла­гъэр?– ыІуи яупчІыгъ.\n–Тыгъуасэ щэджэгъоужым сыхьатыр зым дэжь* плъы­рстырыр хэкІыжьыгъ,– къыраІожьыгъ ахэмэ.\n53Ар къызаІом, кІалэм ятэ къышІагъ плъырстырыр ыкъо зыхэкІыжьыгъэр, «Пкъо псэущт», Исус къызщыри­Іогъэгъэ сыхьат дэдэр ары. Джащыгъум ежьыми зэрэуна­гъоуи шІошъхъуныгъэ яІэ хъугъэ.\n54Исус Иудеим къикІи, Галилей къызэкІом, джары ятІонэрэ нэшэнэ гъэшІэгъонышхоу къыгъэлъэгъуагъэр.\n4:46 Пачъыхьэм фэлажьэрэ Іэшъхьэтет – зыфэлажьэщтыгъэр Ирод Антипэу Галилей хэкумрэ Перей хэкумрэ япщ ары.\n4:52 сыхьатыр зым дэжь – гущыІэ-гущыІэу зэбдзэкІымэ, «яблэнэрэ сыхьатыр» мэхъу. Ащ къикІырэр щэджэгъоужым сыхьатыр зыр ары.\n‹ 03 up 05 ›